REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/56-24

4. jun 2024. godine

B e o g r a d

ZAPISNIK

2. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 4. JUNA 2023. GODINE

Sednica je počela u 11,00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Svetlana Milijić, Živan Bajić, Tijana Davidovac, Nenad Krstić, Akoš Ujhelji, Zagorka Aleksić, Dragan M. Marković, Branko Pavlović, Dušan Nikezić i Nenad Mitrović.

Sednici su prisustvovali zamenici članova Odbora: Nikola Lazić (zamenik Ane Beloice Martać), Željko Rebrača (zamenik Nikole Radosavljevića) i Aleksandar Đukić (zamenik Dragana M. Markovića).

Sednici nisu prisustvovali članovi Odbora: Dušan Bajatović, Peđa Mitrović, Miroslav Aleksić, Vladimir Jelić, niti njihovi zamenici.

Na poziv predsednika Odbora, sednici su prisustvovali predstavnici Komisije za kontrolu državne pomoći: Dušica Đorđević, zamenik predsednika, Dragica Jorgović, član Saveta, Luka Milošević, sekretar Komisije, i Milica Miloradović, rukovodilac Stručne službe.

Na predlog predsednika, Odbor je, većinom glasova (12 za, jedan uzdržan), utvrdio sledeći

D n e v n i r e d:

1. Informisanje članova Odbora o predlozima akata koje je Odbor u prethodnom sazivu utvrdio i uputio Narodnoj skupštini na razmatranje i odlučivanje:

* Predlog odluke o davanju saglasnosti na Finansijski plan Komisije za hartije od vrednosti za 2024. godinu (broj 02-2040/23 od 20. oktobra 2023. godine);
* Predlog odluke o davanju saglasnosti na Finansijski plan Agencije za energetiku Republike Srbije za 2024. godinu (broj 02-2042/23 od 20. oktobra 2023. godine);
* Predlog odluke o davanju saglasnosti na Finansijski plan Regulatornog tela za elektronske medije za 2024. godinu (broj 02-2041/23 od 20. oktobra 2023. godine);
* Izveštaj o razmatranju Izveštaja o radu Državne revizorske institucije za 2022. godinu (broj 02-581/23 od 29. marta 2023. godine), sa Predlogom zaključka;
* Izveštaj o razmatranju Izveštaja o radu Fiskalnog saveta za 2022. godinu (broj 02-626/23 od 31. marta 2023. godine), sa Predlogom zaključka;
* Izveštaj o razmatranju Izveštaja o radu Komisije za kontrolu državne pomoći za 2022. godinu (broj 02-628/23 od 31. marta 2023. godine), sa Predlogom zaključka;
* Izveštaj o razmatranju Izveštaja o radu Republičke komisije za zaštitu prava u postupcima javnih nabavki za 2022. godinu (broj 02-606/23 od 31. marta 2023. godine), sa Predlogom zaključka;
* Izveštaj o razmatranju Izveštaja o sprovedenom monitoringu Kancelarije za javne nabavke za 2022. godinu (broj 02-594/23 od 30. marta 2023. godine), sa Predogom zaključka;
* Izveštaj o razmatranju Godišnjeg izveštaja o radu Komisije za hartije od vrednosti za 2022. godinu (broj 02-1130/23 od 12. juna 2023. godine), sa Predlogom zaključka;
* Izveštaj o razmatranju Izveštaja o radu Agencije za sprečavanje korupcije za 2022. godinu (broj 02-561/23 od 27. marta 2023. godine), sa Predlogom zaključka;

1. Razmatranje Izveštaja o radu Komisije za kontrolu državne pomoći za 2023. godinu, koju je podnela Komisija za kontrolu državne pomoći (broj 02-873/24 od 27. marta 2024. godine);
2. Davanje saglasnosti na Predlog usklađivanja finansijskog plana Komisije za kontrolu državne pomoći za 2024. godinu (broj 400-1710/23-3 od 10. novembra 2023. godine);
3. Davanje saglasnosti na Predlog izmene finansijskog plana Komisije za kontrolu državne pomoći za 2024. godinu (broj 400-1710/23-4 od 23. aprila 2024. godine);
4. Davanje saglasnosti na Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći (broj 02-1050/24 od 19. aprila 2024. godine);
5. Donošenje Odluke o obrazovanju Pododbora za razmatranje izveštaja o obavljenim revizijama Državne revizorske institucije.

Odbor je, većinom glasova (11 za, jedan protiv, jedan uzdržan), odlučio da, u skladu sa članom 76. Poslovnika Narodne skupštine, obavi zajednički jedinstveni pretres o tač. od 2. do 5. dnevnog reda, s tim što će se o svakoj tački dnevnog reda Odbor izjašnjavati pojedinačno.

Pre prelaska na rad po utvrđenom dnevnom redu, Odbor je, većinom glasova (11 za, jedan uzdržan, jedan nije iskoristio pravo glasa), usvojio zapisnik sa Prve sednice Odbora.

**PRVA TAČKA DNEVNOG REDA: Informisanje članova Odbora o predlozima akata koje je Odbor u prethodnom sazivu utvrdio i uputio Narodnoj skupštini na razmatranje i odlučivanje: Predlog odluke o davanju saglasnosti na Finansijski plan Komisije za hartije od vrednosti za 2024. godinu; Predlog odluke o davanju saglasnosti na Finansijski plan Agencije za energetiku Republike Srbije za 2024. godinu; Predlog odluke o davanju saglasnosti na Finansijski plan Regulatornog tela za elektronske medije za 2024. godinu; Izveštaj o razmatranju Izveštaja o radu Državne revizorske institucije za 2022. godinu; Izveštaj o razmatranju Izveštaja o radu Fiskalnog saveta za 2022. godinu, sa Predlogom zaključka; Izveštaj o razmatranju Izveštaja o radu Komisije za kontrolu državne pomoći za 2022. godinu, sa Predlogom zaključka; Izveštaj o razmatranju Izveštaja o radu Republičke komisije za zaštitu prava u postupcima javnih nabavki za 2022. godinu, sa Predlogom zaključka; Izveštaj o razmatranju Izveštaja o sprovedenom monitoringu Kancelarije za javne nabavke za 2022. godinu, sa Predlogom zaključka; Izveštaj o razmatranju Godišnjeg izveštaja o radu Komisije za hartije od vrednosti za 2022. godinu, sa Predlogom zaključka; Izveštaj o razmatranju Izveštaja o radu Agencije za sprečavanje korupcije za 2022. godinu, sa Predlogom zaključka**

Veroljub Arsić, Predsednik Odbora, informisao je članove Odbora o predlozima akata koje je Odbor utvrdio u prethodnom sazivu i uputio Narodnoj skupštini na razmatranje i odlučivanje, kako bi se obezbedili uslovi da se navedena akta nađu u skupštinskoj proceduri i uvrste u dnevni red neke od narednih sednica Narodne skupštine. Predložio je da u ime Odbora uputi dopise o navedenom predsedniku Narodne skupštine i generalnom sekretaru.

Odbor je, većinom glasova (12 za, jedan uzdržan), usvojio predlog predsednika Odbora da u ime Odbora uputi navedene dopise predsedniku Narodne skupštine i generalnom sekretaru.

**ZAJEDNIČKI JEDINSTVENI PRETRES O DRUGOJ, TREĆOJ, ČETVRTOJ I PETOJ TAČKI DNEVNOG REDA**

Predsednik Odbora je podsetio članove Odbora da je članom 9. stav 3. Zakona o Kontroli državne pomoći utvrđeno da Komisija za kontrolu državne pomoći podnosi izveštaj o radu Narodnoj skupštini Republike Srbije do marta tekuće godine za prethodnu godinu. Saglasno navedenim odredbama zakona, Komisija je 27. marta 2024. godine podnela Narodnoj skupštini Izveštaj o radu Komisije za 2023. godinu.

U nastavku je podsetio i na odredbu člana 19. st. 1. i 2. istog zakona kojom je propisano da se sredstva za rad Komisije za kontrolu državne pomoći obezbeđuju u budžetu Republike Srbije u okviru posebnog budžetskog razdela i iz drugih izvora; da Savet Komisije utvrđuje predlog finansijskog plana Komisije i dostavlja ga odboru Narodne skupštine nadležnom za poslove finansija na saglasnost, kao i da je ovaj odbor Odlukom broj: 400-1710/23-1 od 29. septembra 2023. godine, dao saglasnost na Predlog finansijskog plana Komisije za 2024. godinu. Savet Komisije, na 202. sednici održanoj dana 9. novembra 2023. godine, doneo je Odluku o usklađivanju Finansijskog plana Komisije za kontrolu državne pomoći za 2024. godinu, kojom se taj plan usklađuje sa usvojenim Zakonom o budžetu Republike Srbije za 2024. godinu, i u skladu sa članom 19. Zakona podneo Odboru Predlog usklađivanja finansijskog plana na razmatranje i odlučivanje. Takođe, Savet Komisije, na 220. sednici održanoj dana 19. aprila 2024. godine, doneo je Odluku o izmeni Finansijskog plana Komisije za kontrolu državne pomoći za 2024. godinu na četvrtom nivou ekonomskih klasifikacija i Predlog izmena finanasijskog plana podneo Odboru na razmatranje i odlučivanje.

S obzirom da je članom 23. stav 2. Zakona o kontroli državne pomoći propisano da se bliži opis radnih mesta, kao i broj kontrolora i analitičara u službama Komisije za kontrolu državne pomoći uređuje aktom o sistematizaciji koji donosi Savet Komisije, uz saglasnost odbora Narodne skupštine nadležnog za poslove finansija, predsednik Komisije je Odboru za finansije, republički budžet i kontrolu trošenja javnih sredstava, u skladu sa zakonom, dostavio Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći, na razmatranje i odlučivanje o davanju saglasnosti.

Dušica Đorđević, zamenik predsednika Komisije, obrazložila je Izveštaj o radu Komisije za kontrolu državne pomoći za 2023. godinu, kao i predloge za usklađivanje finansijskog plana Komisije 2024. godinu, navodeći da je u Izveštaju o radu naveden i rezime rada Komisije od osnivanja. Takođe, istakla je da su najveći rashodi Komisije za plate i doprinose, kao i stalne troškove usluga.

Dragica Jorgović, član Saveta, obrazložila je Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći, navodeći da su novim pravilnikom predviđene dve uže unutrašnje jedinice, odnosno grupe: Grupa za normativne poslove i analizu državne pomoći i Grupa za ocenu usklađenosti državne pomoći i izveštavanje, vodeći se predlogom Evropske komisije da se u organu formiraju timovi koji će se baviti kontrolom državne pomoći u određenim oblastima

U diskusiji su učestvovali Dušan Nikezić, Branko Pavlović i Veroljub Arsić.

**DRUGA TAČKA DNEVNOG REDA - glasanje**

Odbor je, većinom glasova (11 glasova za, dvoje uzdržanih), odlučio da, nakon razmatranja Izveštaja o radu Komisije za kontrolu državne pomoći za 2023. godinu, u skladu sa članom 237. stav 4. Poslovnika Narodne skupštine, uputi Narodnoj skupštini Izveštaj sa Predlogom zaključka koji glasi:

ZAKLjUČAK

POVODOM RAZMATRANjA IZVEŠTAJA O RADU KOMISIJE ZA KONTROLU DRŽAVNE POMOĆI ZA 2023. GODINU

1. Prihvata se Izveštaj o radu Komisije za kontrolu državne pomoći za 2023. godinu.

2. Ovaj zaključak objaviti u „Službenom glasniku Republike Srbije“.

**TREĆA TAČKA DNEVNOG REDA – glasanje**

Odbor je, većinom glasova (11 glasova za, dvoje uzdržanih), odlučio da dâ saglasnost na Odluku o usklađivanju Finansijskog plana Komisije za kontrolu državne pomoći za 2024. godinu, koju je doneo Savet Komisije na 202. sednici, održanoj dana 9. novembra 2023. godine.

**ČETVRTA TAČKA DNEVNOG REDA – glasanje**

Odbor je, većinom glasova (11 glasova za, dvoje uzdržanih), odlučio da dâ saglasnost na izmene Finansijskog plana Komisije za kontrolu državne pomoći za 2024. godinu, koju je doneo Savet Komisije na 220. sednici, održanoj dana 19. aprila 2024. godine.

**PETA TAČKA DNEVNOG REDA – glasanje**

Odbor je, na predlog predsednika, većinom glasova (11 glasova za, dvoje uzdržanih), odlučio da dâ saglasnost na Predlog pravilnika o unutrašnjem uređenju i sistematizaciji radnih mesta u Komisiji za kontrolu državne pomoći.

**ŠESTA TAČKA DNEVNOG REDA: Donošenje Odluke o obrazovanju Pododbora za razmatranje izveštaja o obavljenim revizijama Državne revizorske institucije**

Veroljub Arsić je podsetio na praksu koju je Odbor ustanovio 2015. godine na osnovu Memoranduma o saradnji Narodne skupštine preko Odbora za finansije, republički budžet i kontrolu trošenja javnih sredstava i Državne revizorske institucije i Smernica za razmatranje izveštaja Državne revizorske institucije i predložio da Odbor i u ovom sazivu Narodne skupštine obrazuje Pododbor koji bi nastavio da se bavi izveštajima o obavljenim revizijama korisnika javnih sredstava koje DRI podnosi Narodnoj skupštini, i koji bi pripremao odgovarajuća dokumenta za potrebe Odbora u postupku kontrole trošenja javnih sredstava iz republičkog budžeta.

Na osnovu prijava članova Odbora, predložio je da Pododbor u svom sastavu ima predsednika i četiri člana i to:

1. Živan Bajić (predsednik)
2. Svetlana Milijić
3. Nenad Krstić
4. Branko Pavlović
5. Nenad Mitrović

U diskusiji su učestvovali Dušan Nikezić i Veroljub Arsić.

Na osnovu člana 27. stav 8. Zakona o Narodnoj skupštini (''Službeni glasnik RS'', broj 9/10), člana 44. stav 6. i člana 55. stav 2. Poslovnika Narodne skupštine (''Službeni glasnik RS'', broj 20/12 - Prečišćeni tekst), Odbor za finansije, republički budžet i kontrolu trošenja javnih sredstava, većinom glasova (12 glasova za, jedan protiv), na drugoj sednici održanoj 4. juna 2024. godine, doneo je

**O D L U K U**

**o obrazovanju Pododbora za razmatranje izveštaja**

**o obavljenim revizijama Državne revizorske institucije**

1. OBRAZUJE SE Pododbor za razmatranje izveštaja o obavljenim revizijama Državne revizorske institucije (u daljem tekstu: *Pododbor*), u sledećem sastavu:

**Predsednik:**

- Živan Bajić

**Članovi:**

- Svetlana Milijić

- Nenad Krstić

- Branko Pavlović

- Nenad Mitrović

Predsednika Pododbora, u slučaju sprečenosti da prisustvuje sednici Pododbora, zamenjuje jedan od prisutnih članova Pododbora, na osnovu međusobnog dogovora prisutnih članova Pododbora.

Člana Pododbora, u slučaju sprečenosti da prisustvuje sednici Pododbora, zamenjuje njegov izabrani zamenik za člana Odbora.

Predsednika ili člana Pododbora, kome je prestala dužnost člana Odbora, zamenjuje njegov zamenik za člana Odbora- do izbora novog člana Pododbora.

2. Zadatak Pododbora je da razmatra izveštaje o obavljenim revizijama korisnika javnih sredstava koje Državna revizorska institucija podnosi Narodnoj skupštini i priprema odgovarajuća dokumenta za potrebe Odbora u postupku kontrole primene republičkog budžeta u smislu zakonitosti, svrsishodnosti i efikasnosti trošenja javnih sredstava.

3. Državna revizorska institucija će pružati pomoć Pododboru u razumevanju prirode i važnosti revizorskih nalaza i iznalaženju odgovarajućih korektivnih mehanizama, uz očuvanje nezavisnosti svoje pozicije.

4. Pododboru će u sprovođenju zadatka iz tačke 2. ove odluke administrativno-stručnu i tehničku pomoć pružati zaposleni u službi Odbora.

5. Ova odluka stupa na snagu danom donošenja.

Sednica je završena u 12,30 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić